มันนี่ทูเดย์
ธปท.เปิดเว็บให้ความรู้
3 ก.พ. 2558

ธปท.เปิดเว็บให้ความรู้
นางวจีทิพย์ พงษ์เพ็ชร ผู้อำนวยการอาวุโส สำนักงานภาคใต้ ธนาคารแห่งประเทศไทย (ธปท.) เปิดเผยว่า ธปท.จัดให้มีเว็บไซต์เพื่อเผยแพร่ความรู้ทางการเงิน และให้ประชาชนได้เรียนรู้เข้าใจถึงสิทธิและหน้าที่ทางการเงินของตัวเอง ซึ่งสามารถเลือกใช้ผลิตภัณฑ์และบริการทางการเงินได้อย่างเหมาะสม และรู้เท่าทันเล่ห์เหลี่ยมกลโกงทางการเงินในรูปแบบต่างๆ รวมทั้งช่องทางการขอคำปรึกษาทางการเงิน หรือร้องเรียนเมื่อไม่ได้รับความเป็นธรรม เพื่อเป็นการสร้างภูมิคุ้มกันทางการเงินให้กับประชาชน ตลอดจนสามารถนำความรู้ที่ได้รับไปเผยแพร่แก่บุคคลใกล้ชิดต่อไป ผู้ที่สนใจสามารถเชื่อมเว็บไซต์ของศูนย์คุ้มครองผู้ให้บริการทางการเงิน www.1213.co.th  
คาดส่งออกไปจีนติดลบ
ศูนย์วิจัยกสิกรไทย เผยบทความเรื่อง “เศรษฐกิจจีนปีแพะยังคงอยู่ภายใต้แรงกดดัน : โอกาสในการปรับตัวของผู้ประกอบการไทยในระยะยาว” โดยระบุว่ามูลค่าการส่งออกของไทยไปยังจีนในปี 2557 ที่หดตัวลงถึง 7.9% ชะลอตามเศรษฐกิจจีนที่ขยายตัวเพียง 7.4% ขณะที่ปี 2558 เศรษฐกิจจีนมีแนวโน้มจะขยายตัวต่ำกว่า 7.2% ตามที่รัฐบาลจีนคาดไว้ เพราะเผชิญความเสี่ยงหลายด้าน
ทั้งนี้ เศรษฐกิจจีนที่ขยายตัวต่ำกว่าคาด จะทำให้การส่งออกของไทยไปจีนขยายตัวติดลบระหว่าง 0.5-4.5% โดยสินค้าส่งออกหลักดั้งเดิม คือ ยางพาราและสินค้าขั้นกลาง ยังคงอยู่ภายใต้ปัจจัยกดดัน ขณะที่มันสำปะหลังและผลไม้ยังคงเป็นสินค้าดาวเด่น แต่โอกาสในระยะยาวของผู้ประกอบการไทยอยู่ที่การเพิ่มสัดส่วนการส่งออกในกลุ่มสินค้าอุปโภคบริโภคให้มากขึ้น การใช้ช่องทางการขายสินค้าใหม่ๆ ที่กำลังเป็นที่นิยมในตลาดจีน ได้แก่ ช่องทางการค้าปลีกออนไลน์ รวมถึงการแสวงหาตลาดส่งออกใหม่ๆ ทางเมืองตอนในและภาคตะวันตกของจีน ที่การพัฒนาเศรษฐกิจและความเป็นเมืองสูงขึ้น